दिल्ली और उत्तर प्रदेश की सीमा पर दिलशाद गार्डन के करीब स्थिति ओम लॉजिस्टिक्स के गोदाम पर कंपनी के कर्मचारी मंजीत करीब एक दर्जन ट्रकों के लिए ई-वे बिल बनाने में व्यस्त थे। ये ट्रक पंजाब, उत्तर प्रदेश, हरियाणा और उत्तराखंड जा रहे थे। ऑफिस में ई-वे बिल के बारे में कई दिशानिर्देश और नोटिस दीवार पर चस्पा थे। इनमें से एक में लिखा था, 'कृपया ट्रक में सामान भरने से पहले ई-वे बिल बनाना सुनिश्चित करें।' ई-वे बिल से मंजीत का काम बढ़ जाएगा क्योंकि उन्हें 50 हजार रुपये से अधिक मूल्य के सामान के लिए चालान बनाना पड़ेगा लेकिन इससे ट्रांसपोर्टर का काम आसान हो जाएगा। उन्हें नाकों पर रुकना नहीं पड़ेगा और राज्य की सीमा पार करने के लिए चालान नहीं बनवाना पड़ेगा।